Fl-2009, Victor Scerri ma kellu ebda kariga fil-Gvern ta' Lawrence Gonzi. La kien Ministru, la Segretarju Parlamentari u lanqas Deputat. Kien jokkupa kariga biss fil-Partit Nazzjonalista - dik ta' President tal-Kunsill Ġenerali. Rapport tal-Awditur tal-MEPA, li Scerri u l-perit tiegħu Robert Musumeci kkontestaw bil-qawwa kollha, kien tefa' dell fuq permess maħruġ fuq propjetà ta' mart Scerri fil-Baħrija. Victor Scerri irriżenja mill-kariga ta' President tal-partit. Ftit wara, minkejja li ma kien għadu jokkupa ebda kariga pubblika, Scerri aċċetta stedina biex jieħu sehem fil-programm Xarabank. Hu, martu u l-perit tiegħu marru fil-programm , poġġew il-karti kollha fuq il-mejda, iffaċċjaw u wieġbu dak li kien qed jgħid l-Awditur, dak li kienu qed jgħidu l-NGOs ambjentali u anke dak li kienet qed tgħid il-media Laburista u dik indipendenti. Dik irġulija! X'differenza minn kif qed iġib ruħu llum is-Segretarju Parlamentari Ian Borg. Jistgħu idumu jgħidulu l-NGOs biex jirriżenja ... jista' jħambaq l-Ombudsman... tista' tinvestiga l-Kummissjoni Kontra l-Korruzzjoni. Ian Borg kien, għadu u se jibqa' fil-kariga u li għalih ikompli għaddej anke bil-bini. Dawk li vvotaw għall-bidla ħaduha tassew - il-kontabilità u t-trasparenza ingħataw majnata tant kbira li għerqu.
Mill-Baħrija sar-Rabat: X'differenza!